Heger, Eduard, predseda vlády SR (2022-02-03):
Áno, ďakujem pekne. Takže máme tam z hľadiska ďalších oblastí, ako som hovoril teda, čo sa týka justície, tak hovoríme o digitalizácii justície na to, aby teda celý ten proces sa zrýchlil a zjednodušil, ale, samozrejme, sú tam aj investície, ako vieme, do obnovy budov celkovo verejných, ale tým pádom aj súdov, ale toto sa týka aj zdravotníctva z hľadiska pripravenosti, ale z hľadiska justície by tam mohlo ísť tento rok nejakých 45 mil. eur podľa pripravenosti projektov. Z hľadiska boja proti korupcii tam máme tiež investície celkovo okolo 40 mil. na tento rok. A je tam vytvorenie centrálneho registra účtov, o ktorom ste aj rokovali a myslím, že je veľmi dôležitý nástroj. Potom spustenie informačného systému pre políciu, rôzne informačné systémy pre finančné vyšetrovanie, keďže vieme, že toto je taká Achillova päta aj Slovenska, školenie pre Policajný zbor a technické vybavenie pre novovzniknuté policajné útvary Policajného zboru, nový informačný systém evidencie cudzincov, obnova vozového parku polície a obnova budov hasičských staníc, keďže vieme, že toto dlhodobo bolo zanedbávané a príslušníci sami vám vedia povedať skúsenosti, na akých opotrebovaných autách, žiaľ, musia pracovať. No a taktiež máme v rámci digitalizácie, ktoré má tiež veľkú obálku, ale pre tento rok máme nachystaných 20,5 mil. eur, kde vlastne budeme opäť vlastne zvyšovať digitalizáciu na Slovensku. Takže toto je taká, také, taká, by som povedal, pohľad na rok 2022, ako som povedal. Ten plán obnovy je veľmi konkrétny z hľadiska jednotlivých míľnikov a investícií a na rok 2023, pokračujeme štyri a podobne. Ale okrem toho máme teda veľký balík eurofondov. Tie kľúčové oblasti svojím spôsobom preberáte aj legislatívu tu v parlamente, takže vidíte, že táto vláda, dovolím si povedať, že po dlhých rokoch stagnácie až úpadku je nejreformnejšou vládou a okrem toho, že zápasíme s pandémiou, čo je veľké bremeno pre každú vládu v Európe, tak veľmi intenzívne investujeme práve do toho, aby sme napravili tie chyby minulosti a aby sme zvýšili kvalitu poskytovania služieb štátu. Preto aj tie reformy tu rokujete, preto tie investície smerujú do toho, čo v konečnom dôsledku bude veľmi veľkým prínosom pre hospodársky rast, ale tak by som povedal, aj pre zvýšenie kvality služieb voči občanom a v konečnom dôsledku aj podpory podnikateľského prostredia. A verím, že to bude otvárať ešte väčšie príležitosti pre investorov a nemyslím tým len zahraničných, ale aj domácich. Pretože aj napríklad daňová reforma, ktorú pripravujeme, má výrazne pomôcť zefektívniť systém, zjednodušiť systém, aby to podnikateľské prostredie bola dobrá živná pôda aj pre domácich podnikateľov z hľadiska rozvoja ich investícií a mohli generovať nové pracovné príležitosti s vyššou pridanou hodnotou, čo v konečnom dôsledku znamená, že ľudia budú mať aj vyššie platy. Takže toľko za mňa. Ďakujem veľmi pekne ešte za veľmi dobrú otázku práve v tomto čase, pretože vidíme, že tá vlna omikron má teraz veľmi prudký nárast hore, ale očakávame, že to bude rýchla vlna, tak ako vidíme aj v zahraničí, a keď táto vlna doznie, tak jednak aj z toho, čo vidíme v iných krajinách, tá premorenosť bude veľmi vysoká a verím, že budeme môcť pristúpiť k takému výraznému uvoľneniu opatrení a vrátiť sa do života, ako bolo pred pandémiou, na čo sa asi všetci tešíme, pretože, pretože naozaj tie dva roky boli veľmi náročné a určite všetci to potrebujeme. Takže ešte raz veľká vďaka za otázku. Ctené plénum, prajem vám ešte príjemné rokovanie a pekný deň prajem.